## Nuria Montes destaca l’aposta del Consell per potenciar el turisme esportiu a la Comunitat Valenciana

*** La consellera Nuria Montes ha inaugurat la jornada ‘Mitjans de comunicació i turisme esportiu’ en el parador de Xàbia
* En la jornada, organitzada per la Generalitat, s’analitza l’impacte del turisme esportiu a la Marina Alta**

La consellera d’Innovació, Indústria, Comerç i Turisme, Nuria Montes, ha destacat la “ferma aposta del Consell” per impulsar el turisme esportiu a la Comunitat Valenciana.

A més, ha remarcat que “es tracta d’un producte turístic de gran rendibilitat per a les destinacions, ja que ens ajuda a diversificar l’oferta i la demanda i contribuïx a desestacionalitzar”. De fet, ha explicat que “des de 2020 a 2022, el turisme esportiu es va incrementar en un 105 %, i el nombre de turistes que ens visiten anualment motivats per este producte no ha deixat de créixer, i s’ha situat en 2023 en quasi 400.000 turistes”.

També s’ha referit al gasto mitjà diari dels turistes amb motivacions esportives, xifrat en 97,7 euros en el cas dels nacionals i de 167,5 per a la demanda estrangera, l’estada de la qual també és superior. “Per això, un dels nostres objectius ha de ser atraure més demanda internacional, apostant per acollir competicions i equips esportius estrangers que puguen aprofitar les nostres excel·lents instal·lacions esportives”, ha subratllat.

La consellera ha fet estes declaracions este dimecres en la inauguració de la jornada ‘Mitjans de comunicació i turisme esportiu. Com la Marina Alta es convertix en notícia a través de l’esport’.

Durant l’obertura, Nuria Montes ha explicat que el turisme esportiu és “un producte cada vegada més demandat i en el qual la Comunitat Valenciana ha sabut posicionar-se amb proves d’alt nivell”, i ha recordat que “tenim unes condicions immillorables per al desenvolupament d’este producte”, com un clima favorable per a la pràctica de l’esport, un ampli ventall d’instal·lacions, oferta d’allotjament adaptada a les seues necessitats i una excel·lent connectivitat.

D’altra banda, la titular de Turisme també ha recalcat que “tenim la gran sort de ser ja referents per la celebració de grans esdeveniments esportius que ens han ajudat a situar la Comunitat Valenciana en el mapa com una destinació esportiva”, i ha reiterat el suport de la Generalitat “en l’organització i promoció d’estos esdeveniments, ja que som conscients de la importància d’este sector”.

**Impacte del turisme esportiu a la Marina Alta**

La jornada ‘Mitjans de comunicació i turisme esportiu’ consta de quatre ponències on s’analitzen diferents proves esportives que se celebren a la Marina Alta i s’observa com s’ha consolidat la comarca com a destinació per a l’entrenament de l’elit del ciclisme.

La primera de les ponències estudia les claus de l’èxit mediàtic internacional de la Marató València Trinidad Alfonso Zurich. Esta primera exposició la realitza Juan Botella, gerent de la S.D. Correcaminos, que organitza cada any la competició, i Álex Heras, director de Comunicació de València Ciudad del Running.

Després d’esta primera ponència, en la jornada es parlarà de les proves esportives que estan en constant creixement o que també destaquen per la seua singularitat. En concret, s’analitzaran el ‘Granadella Trail de Xàbia’, organitzat pel Club Esportiu Llebeig, i el ‘Triatló Teulada-Moraira’, que fa una setmana celebrava una primera edició d’èxit.

En la tercera ponència s’analitzarà com la Marina Alta s’ha consolidat com a destinació d’entrenament de l’elit del ciclisme i per a fer-ho, es comptarà amb la intervenció d’Ángel Casero, exciclista professional, campió de la Vuelta a Espanya 2002 i director de la Volta Ciclista a la Comunitat Valenciana; Aritz Arberas, director esportiu i preparador físic del Lidl-Trek, i Alejandro García, director del Parador de Xàbia, on es desenvoluparà esta jornada.

Finalment, la jornada es tancarà amb una ponència que abordarà l’esport popular com a nexe d’unió d’una comunitat, que realitzarà el president de Circuit a Peu Marina Alta, Juan Zaragozí.

Fecha: 12/06/2024